Sebastiano del Piombo
Sebastiano del Piombo, egl. Sebastiano Luciani, ca. 1485-1547, italiensk maler, født og uddannet i Venezia. Fra 1511 deltog han i udsmykningen af Agostino Chigis villa i Rom (nuv. Villa Farnesina). Påvirkningen fra Rafael, der arbejdede samme sted, ses især i Sebastianos portrætter.
Sebastiano del Piombo blev fra ca. 1516 knyttet til Michelangelo, der fik indflydelse på bl.a. udsmykningen af Borgherinikapellet i kirken San Pietro in Montorio (1517-24).
Andre hovedværker er Pietà (ca. 1517, Museo Civico, Viterbo) og det store Lazarus' opvækkelse (1519, National Gallery, London).
I disse værker forenede Sebastiano del Piombo den venetianske farve med den formfaste romerske klassicisme. I 1520'erne var Sebastiano en førende portrætmaler i Rom med fremragende skildringer af bl.a. Clemens 7. (ca. 1526, Capodimonte, Napoli). 1531 udnævntes han til pavelig seglbevarer (ital. piombo 'segl').